b'\n_START_ARTICLE_\nMalaj\xc5\xb3 salyno istorija\n_START_SECTION_\nPrie\xc5\xa1istor\xc4\x97\n_START_PARAGRAPH_\n\xc5\xbdmon\xc4\x97s Malaj\xc5\xb3 salyne apsigyveno jau 50 000 m. pr. m. e. Apie 200 m. pr. m. e. ind\xc5\xb3 ra\xc5\xa1tuose minima Dvipantara arba Dvipa Hindu karalyst\xc4\x97 Javoje.\n_START_SECTION_\nAnkstyvosios prekybin\xc4\x97s valstyb\xc4\x97s\n_START_PARAGRAPH_\nPirmosios valstyb\xc4\x97s salyne susiformavo d\xc4\x97l ind\xc5\xb3 kult\xc5\xabros ekspansijos \xc4\xaf rytus. Tod\xc4\x97l pirmiausia vystytis prad\xc4\x97jo buvo tos teritorijos, kurios buvo ar\xc4\x8diausiai prekybini\xc5\xb3 keli\xc5\xb3. 425 m. \xc4\xaf salyn\xc4\x85 atkeliavo budizmas bei hinduizmas, i\xc5\xa1 Indijos atne\xc5\xa1ta civilizacija ir auk\xc5\xa1tesn\xc4\x97 kult\xc5\xabra: introdukuota ind\xc5\xb3 ra\xc5\xa1to pavyzd\xc5\xbeio ra\xc5\xa1ymo sistema, filosofija, mokslo ir meno pasiekimai._NEWLINE_Vienas pirm\xc5\xb3j\xc5\xb3 kult\xc5\xabrini\xc5\xb3 \xc5\xbeidini\xc5\xb3 Malaj\xc5\xb3 salyne buvo Malakos pusiasalis, tap\xc4\x99s vartais \xc4\xaf salyn\xc4\x85. Formuojantis Transmalakinei prekybai, jau pirmaisiais m\xc5\xabs\xc5\xb3 eros am\xc5\xbeiais pusiasalio pakrant\xc4\x97se k\xc5\xabr\xc4\x97si pirmosios smulkios valstyb\xc4\x97s, tokios kaip Kedahas, Tambralinga, Ganga Negara ir kitos._NEWLINE_Kitas svarbus kult\xc5\xabrinis \xc5\xbeidinys buvo Javos salos vakarin\xc4\x97 dalis, gyvenama sund\xc5\xb3 tautos. Nuo II a. sundai suk\xc5\xabr\xc4\x97 daug ankstyv\xc5\xb3 valstybi\xc5\xb3, toki\xc5\xb3 kaip Salakanagara, Tarumanagara, Sunda, Galuhas. J\xc5\xb3 atsirado ir Borneo rytin\xc4\x97je pakrant\xc4\x97je (pvz., Kutajus).\n_START_SECTION_\n\xc5\xa0rivid\xc5\xbeaja\n_START_PARAGRAPH_\nAnkstyviausios imperijos regione yra artimai susij\xc4\x99 su malaj\xc5\xb3 tautos migracija. \xc5\xa0i tauta ilgainiui apgyvendino Vakarin\xc4\x99 Sumatr\xc4\x85, Malaizij\xc4\x85, vakar\xc5\xb3 Borneo. Pa\xc4\x8dios tautos vardas kildinamas i\xc5\xa1 Melayu valstyb\xc4\x97s (v\xc4\x97liau Jambi). Vienas i\xc5\xa1 stipresni\xc5\xb3 j\xc5\xb3 miest\xc5\xb3 buvo Palembangas, i\xc5\xa1 kurio apie V a. kilo \xc5\xa0rivid\xc5\xbeaja dinastija, apie X a. suvienijusi nema\xc5\xbe\xc4\x85 j\xc5\xabrin\xc4\x99 imperij\xc4\x85, apiman\xc4\x8di\xc4\x85 Ryt\xc5\xb3 Sumatr\xc4\x85, Vakarin\xc4\x99 Jav\xc4\x85, Vakarin\xc4\xaf Borneo ir Malakos pusiasal\xc4\xaf. Apie 670 m. kin\xc5\xb3 keliautojas Ching apra\xc5\xa1o kelion\xc4\x99 \xc4\xaf Palembang\xc4\x85. Keliautojai mini auksakalyst\xc4\x99 (pakrant\xc4\x97se, bet ne sal\xc5\xb3 gilumoje).\n_START_SECTION_\nJavie\xc4\x8diai ir \xc5\xa0ailendr\xc5\xb3 dinastija\n_START_PARAGRAPH_\nJavos saloje gyvenusi javie\xc4\x8di\xc5\xb3 tauta irgi k\xc5\xabr\xc4\x97 savo valstyb\xc4\x97les. Tai buvo \xc5\xa0ailendra centrin\xc4\x97je Javoje ir Sand\xc5\xbeaja \xe2\x80\x93 rytin\xc4\x97je. J\xc5\xb3 klest\xc4\x97jimo metu buvo pastatytas Borobuduras. Apie 900 m. \xc5\xbeinomas Javos karalius Balitungas. Sand\xc5\xbeajai, su sostine Mataramu laikinai pavyko suvienyti did\xc5\xbeium\xc4\x85 Javos, netgi u\xc5\xbeimti Bal\xc4\xaf, ta\xc4\x8diau 1006 pralaim\xc4\x97jo \xc5\xa0rivid\xc5\xbeajai. I\xc5\xa1lik\xc4\x99s gyvas princas Airlanga, pasaulio istorijoje \xc5\xbeinomas kaip vienas teisingiausi\xc5\xb3 valdov\xc5\xb3, pama\xc5\xbe\xc4\x97le atsikovojo savo teritorijas. Po jo mirties Java suskilo._NEWLINE_Balio sala irgi nuo senov\xc4\x97s buvo valdoma atskir\xc5\xb3 valdov\xc5\xb3, tur\xc4\x97jo savo istorij\xc4\x85.\n_START_SECTION_\nMad\xc5\xbeapadhito imperija\n_START_PARAGRAPH_\n11 a. Nusilpus \xc5\xa0rivid\xc5\xbeajos ir Mataramo galybei, XIII a. prad\xc5\xbeioje susiskald\xc5\xbeiusioje Javoje susik\xc5\xabr\xc4\x97 hinduistin\xc4\x97 Singhasari valstyb\xc4\x97, kurios istorija baig\xc4\x97si 1292 m. Tada, \xc4\xafvykus sukilimui, naujasis valdovas Vid\xc5\xbeaja perk\xc4\x97l\xc4\x97 sostin\xc4\x99 \xc4\xaf Mad\xc5\xbeapahito (Trovulano) miest\xc4\x85. Taip pavadinta ir valstyb\xc4\x97._NEWLINE_Karalyst\xc4\x97s pirmas ministras Gadjah Mada (vald\xc4\x97 1331-1364) s\xc4\x97kmingai vald\xc4\x97 ir pad\xc4\x97jo teisinius valstyb\xc4\x97s pamatus, suklest\xc4\x97jo menai._NEWLINE_Naujoji valstyb\xc4\x97 ir dinastija, turinti did\xc5\xbeiuli\xc5\xb3 ambicij\xc5\xb3, sugeb\xc4\x97jo sukurti mil\xc5\xbeini\xc5\xa1k\xc4\x85 imperija, ir tada pirm\xc4\x85 kart\xc4\x85 istorijoje Malaj\xc5\xb3 salynas atsid\xc5\xabr\xc4\x97 po vieno valdovo ranka, nors atskiri miestai ir sritys i\xc5\xa1laik\xc4\x97 nema\xc5\xbe\xc4\x85 savivald\xc4\x85. Imperija driek\xc4\x97si nuo Sumatros iki Filipin\xc5\xb3 ir Papua, nuo Malaizijos iki Timoro. Tai buvo daugiataut\xc4\x97 imperija, labai daug gr\xc4\xafsta prekybiniais santykiais, paskleidusi Indonezijos civilizacijos pasiekimus (ra\xc5\xa1t\xc4\x85, kult\xc5\xabr\xc4\x85, religij\xc4\x85, teis\xc4\x99) tolyn \xc4\xaf Rytus, iki Moluk\xc5\xb3 sal\xc5\xb3 ir Filipin\xc5\xb3. Tokiu b\xc5\xabdu susiformavo Nusantaros (t. y. Malaj\xc5\xb3 salyno), kaip kult\xc5\xabrinio vieneto s\xc4\x85voka, buvo i\xc5\xa1rasti bendri simboliai ir sukurtas bendras identitetas. Pvz., dabartin\xc4\x97 Indonezijos v\xc4\x97liava buvo atkurta remiantis Mad\xc5\xbeapahito v\xc4\x97liava.\n_START_SECTION_\nIslamo laikotarpis\n_START_PARAGRAPH_\nJau XIII a. pabaigoje \xc5\xa0iaurin\xc4\x97se imperijos dalyse (A\xc4\x8dehe, Pasajuje) pasirod\xc4\x97 islamo pirkliai, ir Salyne budizm\xc4\x85 bei hinduizm\xc4\x85 \xc4\x97m\xc4\x97 keisti nauja religija, kuri labai stipriai paskatino Mad\xc5\xbeapadhito imperijos byr\xc4\x97jim\xc4\x85. 14 a pabaigoje \xc4\xafp\xc4\x97dinyst\xc4\x97s karo metu skaldantis Mad\xc5\xbeapadhitui, islamo pl\xc4\x97tra dar labiau suintensyv\xc4\x97jo.\n_START_SECTION_\n\xc5\xa0iaur\xc4\x97s Sumatra ir Malakos pusiasalis\n_START_PARAGRAPH_\nPirmosios islamo valstyb\xc4\x97s k\xc5\xabr\xc4\x97si \xc5\xa1iaur\xc4\x97s Sumatroje ir Malakos pusiasalyje. Viena pirm\xc5\xb3j\xc5\xb3 buvo Samudera, kurioje formavosi naujoji, islamu paremta malaj\xc5\xb3 salyno kult\xc5\xabra._NEWLINE_Viena \xc5\xbeymesni\xc5\xb3 asmenybi\xc5\xb3 XV a buvo Palembango pincas Parame\xc5\xa1vara, paskutinis \xc5\xa0rivid\xc5\xbeajos dinastijos palikuonis, kuris buvo i\xc5\xa1vytas i\xc5\xa1 savo miesto Mad\xc5\xbeapadhito vald\xc5\xbeios. Pirmiausia apsistoj\xc4\x99s Tumaseke (Singap\xc5\xabras), v\xc4\x97liau jis persik\xc4\x97l\xc4\x97 \xc4\xaf Malakos pusiasal\xc4\xaf, kur \xc4\xafk\xc5\xabr\xc4\x97 Melakos uost\xc4\x85. 1414 m jis atsivert\xc4\x97 \xc4\xaf islam\xc4\x85, tapdamas Melakos sultonu. Melakos sultonatas iki XV a vidurio tapo stipriausia valstybe Salyne, u\xc5\xbevald\xc5\xbeiusia visas malaj\xc5\xb3 gyvenamas sritis (Malakos pusiasal\xc4\xaf, ryt\xc5\xb3 Sumatr\xc4\x85), ir tokiu b\xc5\xabdu, padedamas Indonezijos pirat\xc5\xb3, kontroliuojantis pagrindinius \xe2\x80\x9evartus\xe2\x80\x9c \xc4\xaf salyn\xc4\x85._NEWLINE_1511 m Melak\xc4\x85 pa\xc4\x97mus portugalams, valstyb\xc4\x97s sostin\xc4\x97 perkelta \xc4\xaf D\xc5\xbeiohor\xc4\x85 (D\xc5\xbeiohoro sultonatas), i\xc5\xa1 kur dar \xc5\xa1imt\xc4\x85 met\xc5\xb3 i\xc5\xa1laikyta hegemonija malaj\xc5\xb3 teritorijose._NEWLINE_XVII a. A\xc4\x8deho sultonatas, ilgai kovoj\xc4\x99s su D\xc5\xbeiohoro sultonatu, galiausiai \xc4\xafgijo hegemonij\xc4\x85 \xc5\xa0iaur\xc4\x97s Sumatroje ir Malaizijoje.\n_START_SECTION_\nJava\n_START_PARAGRAPH_\nYran\xc4\x8dio Mad\xc5\xbeapahito \xc5\xa1irdyje, Javos saloje nuo XV a. taip pat \xc4\x97m\xc4\x97 rastis musulmoni\xc5\xa1ki sultonatai, tarp kuri\xc5\xb3 svarbiausi buvo javie\xc4\x8di\xc5\xb3 Demakas, sund\xc5\xb3 Cirebonas bei Bantenas. Jie galutinai sunaikino Mad\xc5\xbeapahito imperij\xc4\x85._NEWLINE_XVII a. Mataramo miesto valdovui Senopati nukariavus savo am\xc5\xbein\xc4\x85 prie\xc5\xa1\xc4\x85 \xe2\x80\x93 Demako sultonat\xc4\x85, susik\xc5\xabr\xc4\x97 Mataramo valstyb\xc4\x97. Senopati an\xc5\xabko Angung laikais nukariauta beveik visa Javos sala. Tai buvo stipriausia salyno valstyb\xc4\x97.\n_START_SECTION_\nBalis ir Borneo\n_START_PARAGRAPH_\nIslamizacija suk\xc4\x97l\xc4\x97 masines senosios hinduizmo ir budizmo kult\xc5\xabros propaguotoj\xc5\xb3 migracijas \xc4\xaf re\xc4\x8diau gyvenamas salas. Islamui \xc4\xafsigalint Javoje, daug Mad\xc5\xbeapadhito imperijos valdinink\xc5\xb3 migravo \xc4\xaf gretim\xc4\x85 Balio sal\xc4\x85. \xc5\xa0i sala vienintel\xc4\x97 salyne i\xc5\xa1saugojo sen\xc4\x85j\xc4\x85 hinduistin\xc4\x99 kult\xc5\xabr\xc4\x85._NEWLINE_Kita migrant\xc5\xb3 kryptis buvo Borneo sala, kurios pakrant\xc4\x97se \xc4\xafsik\xc5\xabr\xc4\x97 keletas valstybi\xc5\xb3: Band\xc5\xbearmasinas, Kutajus, Sukadana ir kitos.\n_START_SECTION_\nBrun\xc4\x97jus ir Filipinai\n_START_PARAGRAPH_\nIslamo pirkliams i\xc5\xa1 Melakos ir D\xc5\xbeohoro vykdant nuolatines misijas, XVI a. buvo islamizuojamos Borneo salos \xc5\xa1iaurin\xc4\x97s pakrant\xc4\x97s bei toliau \xc4\xaf rytus nutol\xc4\x99 salos. Tokiu b\xc5\xabdu atsirado Brun\xc4\x97jaus sultonatas, Sulu sultonatas, Magindanao. Tai buvo pirmosios valstyb\xc4\x97s Filipin\xc5\xb3 salose, aktyviai prekiavusios su Kinija.\n_START_SECTION_\nGova sultonatas\n_START_PARAGRAPH_\nGova sultonatas kilo i\xc5\xa1 pietinio Sulavesio, Makasaro miesto. Ji kontroliavo Pietin\xc4\xaf Sulaves\xc4\xaf ir daugyb\xc4\x99 pie\xc4\x8diau esan\xc4\x8di\xc5\xb3 sal\xc5\xb3: Butung\xc4\x85, Sumbav\xc4\x85, Lombok\xc4\x85.\n_START_SECTION_\nMolukai\n_START_PARAGRAPH_\n\xc4\x8cia i\xc5\xa1sim\xc4\x97\xc4\x8diusiose salose hegemonij\xc4\x85 \xc4\xafgijo Ternato imperija, kontroliuojama keturi\xc5\xb3 valdov\xc5\xb3, kuri\xc5\xb3 vyriausias s\xc4\x97d\xc4\x97jo Ternato mieste. Jis buvo tituluojamas Kolano - ma - luku, i\xc5\xa1 ko grei\xc4\x8diausiai ir kilo Moluk\xc5\xb3 sal\xc5\xb3 pavadinimas. Ternatas vald\xc4\x97 ne tik Moluk\xc5\xb3 salas, bet ir Rytin\xc4\xaf Sulaves\xc4\xaf, kontroliavo prekyb\xc4\x85 su Nauj\xc4\x85ja Gvin\xc4\x97ja, Timoru.\n_START_SECTION_\nKolonijin\xc4\x97 era\n_START_PARAGRAPH_\nXVI a. Salyne pasirod\xc5\xbeius europie\xc4\x8diams, \xc4\x8dia klest\xc4\x97jo daug stipri\xc5\xb3 sultonat\xc5\xb3. Nuo XVI iki XX a vyko salyno kolonizacija, kurioje dalyvavo penkios vakar\xc5\xb3 valstyb\xc4\x97s.\n_START_SECTION_\nPortugalija\n_START_PARAGRAPH_\nPirmieji \xc4\x8dia atplauk\xc4\x97 portugalai, kurie 1511 m staigiu puolimu u\xc5\xbe\xc4\x97m\xc4\x97 Melakos tvirtov\xc4\x99, ir \xc5\xa1i nuo tol tapo svarbiausiu strateginiu ta\xc5\xa1ku norint valdyti vis\xc4\x85 salyn\xc4\x85. Melaka portugal\xc5\xb3 kolonijin\xc4\x97je imperijoje buvo tokia pat svarbi kaip Goa ar Makao._NEWLINE_Per vis\xc4\x85 16 a Portugalija \xc4\xafgijo vald\xc5\xbei\xc4\x85 nema\xc5\xbeoje dalyje salyno miest\xc5\xb3, ypa\xc4\x8d koncentruodamasi Molukuose, kurie buvo pagrindiniai prieskoni\xc5\xb3 gamintojai. Ten \xc4\xafkurti stipr\xc5\xabs fortai. Moluk\xc5\xb3 imperijos provincijose (Flores, Timore), kur islamas nebuvo toks \xc4\xafsigal\xc4\x97j\xc4\x99s, portugalai s\xc4\x97kmingai steig\xc4\x97 misijas ir skleid\xc4\x97 katalikyb\xc4\x99.\n_START_SECTION_\nIspanija\n_START_PARAGRAPH_\n16 a II pus\xc4\x97je salyne pasirod\xc4\x97 ispanai, kurie atplauk\xc4\x97 i\xc5\xa1 Naujojo pasaulio, t. y. i\xc5\xa1 Ryt\xc5\xb3. Sureng\xc4\x99 s\xc4\x97kming\xc4\x85 konkistador\xc5\xb3 ekspedicij\xc4\x85, jie atrado j\xc5\xabr\xc5\xb3 keli\xc4\x85 i\xc5\xa1 Meksikos ir 1571 m u\xc5\xbe\xc4\x97m\xc4\x97 anks\xc4\x8diau musulmon\xc5\xb3 pirkli\xc5\xb3 \xc4\xafkurt\xc4\x85 Manilos gyvenviet\xc4\x99 ir nuo jos vykd\xc4\x97 Filipin\xc5\xb3 u\xc5\xbekariavimus. Kadangi Brun\xc4\x97jaus sultonas neatsisak\xc4\x97 pretenzij\xc5\xb3 \xc4\xaf Filipin\xc5\xb3 salas, surengta keletas ekspedicij\xc5\xb3 \xc4\xaf Brun\xc4\x97j\xc5\xb3. Po j\xc5\xb3 Filipin\xc5\xb3 islamizacija sustojo, ta\xc4\x8diau ir ispan\xc5\xb3 konkista \xc4\xaf salyno gilum\xc4\x85 buvo sustabdyta. Visgi musulmon\xc5\xb3 pasiprie\xc5\xa1nimas Filipin\xc5\xb3 pietuose, kur nuo seno klest\xc4\x97jo stipr\xc5\xabs musulmoni\xc5\xa1ki sultonatai Sulu ir Magindanao, t\xc4\x99s\xc4\x97si labai ilgai. M\xc5\xabs\xc5\xb3 laikais jis rei\xc5\xa1kiasi kaip Moro separatizmas.\n_START_SECTION_\nNyderlandai\n_START_PARAGRAPH_\n1596 m salyne pasirod\xc4\x97 olandai, kurie tapo svarbiausiais portugal\xc5\xb3 konkurentais. Pirmieji j\xc5\xb3 u\xc5\xbeimti miestai buvo Ambonas ir Batavija, kuri ilgainiui tapo visos kolonijin\xc4\x97s Indonezijos sostine. 1641 m olandams at\xc4\x97mus i\xc5\xa1 portugal\xc5\xb3 Melak\xc4\x85, jie tapo tikraisiais salyno \xc5\xa1eimininkais, ir i\xc5\xa1vijo portugalus i\xc5\xa1 j\xc5\xb3 tvirtovi\xc5\xb3. Galiausiai portugalams teliko tik Timoro salos rytin\xc4\x97 dalis \xe2\x80\x93 Portugalijos Timoras._NEWLINE_XVII a siekdami \xc4\xafsitvirtinti susiskald\xc5\xbeiusioje \xc5\xa1alyje, olandai siek\xc4\x97 kir\xc5\xa1inti atskirus sultonus bei rezg\xc4\x97 intrigas. Po Govos karo (1660-1674) u\xc5\xbeimta Govos imperija, o Mataramas okupuotas pama\xc5\xbeu._NEWLINE_Salynas, nuo 1602 m. vadintas Nyderland\xc5\xb3 Ryt\xc5\xb3 Indija, buvo viena pelningiausi\xc5\xb3 kolonij\xc5\xb3, i\xc5\xa1gars\xc4\x97jusi d\xc4\x97l prieskoni\xc5\xb3 prekybos._NEWLINE_Labai svarbus procesas, vyk\xc4\x99s oland\xc5\xb3 kolonizacijos laikais, buvo bugi\xc5\xb3 kolonizacija. \xc5\xa0i nedidel\xc4\x97 tautel\xc4\x97, kilusi i\xc5\xa1 Govos imperijos (Vad\xc5\xbeio, Bone miest\xc5\xb3), vykd\xc4\x97 intensyvi\xc4\x85 prekyb\xc4\x85 salyne, sujungdami \xc4\xaf vientis\xc4\x85 tinkl\xc4\x85 \xc4\xafvairias tautas. Jie u\xc5\xbe\xc4\x97m\xc4\x97 nema\xc5\xbeas teritorijas, tapdami oland\xc5\xb3 konkurentais ir prekybiniais partneriais._NEWLINE_Kitos kolonijin\xc4\x97s valstyb\xc4\x97s (britai, amerikie\xc4\x8diai, pranc\xc5\xabzai, japonai) toleravo oland\xc5\xb3 \xc4\xaftak\xc4\x85 Malaj\xc5\xb3 salyne, nes stipriai konkuravo tarpusavyje ir tur\xc4\x97jo \xc4\x8dia sav\xc5\xb3 interes\xc5\xb3.\n_START_SECTION_\nDid\xc5\xbeioji Britanija\n_START_PARAGRAPH_\nAnglai salyne pasirod\xc4\x97 XVII a, ta\xc4\x8diau j\xc5\xb3 kolonizacija buvo nes\xc4\x97kminga: vienintel\xc4\x97 i\xc5\xa1laikyta Benkulu (Bencoolen) kolonija Sumatros vakarin\xc4\x97je pakrant\xc4\x97je buvo nepelninga._NEWLINE_Britanijos pastangos salyne suintensyv\xc4\x97jo tik XVIII a II pus\xc4\x97je, kuomet buvo u\xc5\xbeimta Penang salel\xc4\x97 prie Malakos pusiasalio vakarin\xc4\x97s pakrant\xc4\x97s, o 1819 \xe2\x80\x93 Singap\xc5\xabro sala, kuri labai greitai patyr\xc4\x97 suklest\xc4\x97jim\xc4\x85. 1824 m sutartimi su Nyderlandais, dvi valstyb\xc4\x97s pasidalijo \xc4\xaftakos sferomis. Anglija nutar\xc4\x97 koncentruotis ties Malakos pusiasaliu, k\xc4\x85 patvirtino kolonij\xc5\xb3 apsikeitimas: olandai atidav\xc4\x97 Melak\xc4\x85 u\xc5\xbe Benkulu. Per XIX a Britanijos \xc4\xafgyti sultonatai 1890 m sudar\xc4\x97 Federacines Malaj\xc5\xb3 Valstijas._NEWLINE_Iki XX a prad\xc5\xbeios did\xc5\xbeiuma salyno galutinai atsid\xc5\xabr\xc4\x97 dviej\xc5\xb3 Europos valstybi\xc5\xb3 rankose. Tos sritys, kurios buvo u\xc5\xbeimtos Nyderland\xc5\xb3, dav\xc4\x97 prad\xc5\xbei\xc4\x85 Indonezijai, tuo tarpu angl\xc5\xb3 u\xc5\xbeimtos sritys v\xc4\x97liau gim\xc4\x97 kaip Malaizija. Ispanija vald\xc4\x97 Filipinus, o Portugalai i\xc5\xa1laik\xc4\x97 tik Timor\xc4\x85.'